34 millioner kroner! Det er ikke så lidt, og det er da også den største førstepræmiepulje, der nogensinde er set i Lotto. På lørdag klokken 17.20 trækkes de syv vindertal, der kan gøre en dansker til rekord-Lotto-millionær. Midt i februar kunne en heldig spiller fra Aalborg sætte hele 25.426.135 kroner ind på bankkontoen, og dermed kalde sig vinder af den største Lottogevinst nogensinde. Den gevinst blev vundet på tallene 3 - 6 - 17 - 19 - 21 - 24 - 30. Om det er de tal, der er held ved igen, er svært at spå om. Statistikken siger, at 30 har været udtrukket hele otte gange i år, og at 17 ligger lige i hælene med syv udtrækninger. Det halter lidt mere for 3 og 19, der kun har været udtrukket tre gange hver. Det skriver Danske Spil A/S i en pressemeddelelse. Måske er det en god ide at finde plads til nummer 13 på weekendens kupon. Det er nemlig det Lottotal, der har været udtrukket allerflest gange, siden Lotto startede i 1989. Med Jokeren er der 48 millioner kroner i puljerne på lørdag.

Opsummering:
Ny stor pulje i Lotto